
                 PL x - 356
      RAPORT COMUN
asupra proiectului de Lege pentru aprobarea Ordonanţei de urgenţă a Guvernului nr. 31/2010 privind transmiterea unui imobil aflat în domeniul public al statului, din administrarea Ministerului Mediului şi Pădurilor – Administraţia Rezervaţiei Biosferei „Delta Dunării” în administrarea Ministerului Apărării Naţionale
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională  împreună cu Comisia pentru administraţie publică, amenajarea teritoriului şi echilibru ecologic au fost sesizate spre dezbatere, în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr. 31/2010 privind transmiterea unui imobil aflat în domeniul public al statului, din administrarea Ministerului Mediului şi Pădurilor – Administraţia Rezervaţiei Biosferei „Delta Dunării” în administrarea Ministerului Apărării Naţionale, trimis cu adresa nr. P.Lx- 356, din 31 mai 2010, înregistrat sub nr. 32/180 din 1 iunie 2010 şi, respectiv, nr. 26/1437 din 1 iunie 2010.
Potrivit prevederilor art. 75 din Constituţie şi ale art. 92  alin. (9) pct. 1 din Regulamentul Camerei Deputaţilor, Camera Deputaţilor este Cameră decizională.

Senatul a adoptat proiectul de lege în şedinţa din 25 mai 2010.
Consiliul Legislativ a avizat favorabil proiectul ordonanţei de urgenţă, conform avizului nr. 337 din 31.03.2010.

Comisia juridică, de disciplină şi imunităţi a avizat favorabil proiectul de lege, prin avizul nr. Pl-x 356 din 8 iunie 2010.

Obiectul de reglementare îl constituie transmiterea unei suprafeţe de teren de 31,6525 ha, aflată în administrarea Ministerului Mediului şi Pădurilor – Administraţia Rezervaţiei Biosferei “Delta Dunării” în administrarea Ministerului Apărării Naţionale, în vederea amplasării echipamentelor tehnice ale radarului OTHSWR, ce face parte din programul SCOMAR, derulat de Ministerul Apărării Naţionale, prin Statul Major al Forţelor Navale.
În conformitate cu prevederile art. 61 din Regulamentul Camerei Deputaţilor republicat, membrii celor două comisii au examinat proiectul de lege, în şedinţe separate, în data 8 iunie 2010.

La lucrări au fost prezenţi, la Comisia pentru apărare, ordine publică şi siguranţă naţională din totalul de 25 de deputaţi, 20 de membri ai comisiei, iar la Comisia pentru administraţie publică, amenajarea teritoriului şi echilibru ecologic, din totalul de 33 membrii, au fost prezenţi 32 deputaţi.
La dezbateri a participat, în calitate de invitat, doamna chestor Irina Alexe, secretar de stat in cadrul Ministerului Administraţiei şi Internelor.

În urma dezbaterii, membrii comisiei au hotărât, cu unanimitate de voturi să propună Plenului Camerei Deputaţilor adoptarea proiectului de Lege pentru aprobarea Ordonanţei de urgenţă a Guvernului nr. 31/2010 privind transmiterea unui imobil aflat în domeniul public al statului, din administrarea Ministerului Mediului şi Pădurilor – Administraţia Rezervaţiei Biosferei „Delta Dunării” în administrarea Ministerului Apărării Naţionale
În raport de obiectul şi conţinutul său proiectul de lege face parte din categoria legilor organice.

